**Bendiktsen-saken**, også omtalt som **Sjøvegan-drapet**, var i over 20 år en av Norges mer omtalte og omfattende uoppklarte drapssaker. **Marie-Louise Bendiktsen** (født 1939) var en kvinne som ble funnet død ved sengen sin på soverommet 15. juli 1998 i sitt nedbrente hjem på Sjøvegan i Salangen. Saken ble henlagt i 2003, gjenopptatt i 2008 og deretter henlagt på nytt. Saken ble gjenopptatt igjen i 2013, og i 2018 ble en 41 år gammel srilanker pågrepet for drapet. Mannen ble senere tiltalt og dømt for drapet av Nord-Troms tingrett i april 2019. Han ble dømt til 11 års fengsel. Den domfelte anket, men ble i oktober samme år dømt skyldig også i Hålogaland lagmannsrett. Lagmannsretten skjerpet dessuten straffen med seks år, til 17 års fengsel.

Saken
-----

Bendiktsen ble funnet død 15. juli 1998 etter at huset hennes brant ned. Obduksjonen viste at den 59 år gamle kvinnen var knivstukket en rekke ganger og voldtatt før brannen. Politiet tror gjerningsmannen tente på huset for å skjule forbrytelsen. Politiet rykket massivt inn i det vesle samfunnet der det bodde 1000 mennesker fordelt på 300 husstander. Etter hvert ble det funnet et biologisk spor på drapsstedet. Politiet innhentet under etterforskningen 1916 DNA-profiler tilhørende menn i alderen 15–72 år, men klarte ikke å identifisere en sannsynlig gjerningsmann. Våren 2002 ble Kripos anmodet om å foreta en gjennomgang av saken. Det ble antydet da at drapsmannen hadde god kjennskap til hvem Marie Louise Bendiktsen var, før han tok henne av dage.

Pågripelsen og domfellelsen
---------------------------

Med ny teknologi hadde politiet i perioden 2017–2018 undersøkt DNA-profilene på nytt. Dette førte til at en tidligere asylsøker fra Sri Lanka ble pågrepet på Gardermoen 20. juni 2018. Denne asylsøkeren hadde bodd i Salangen i perioden drapet skjedde. Han hadde hatt sommerjobb hos Bendiktsen få måneder før drapet. Han hadde blitt utvist fra Norge i 2009 grunnet domfellelser, men var tilbake i Norge for å besøke familie da han ble pågrepet. Srilankeren ble tiltalt for drapet i januar 2019 og dømt skyldig av Nord-Troms tingrett i april samme år. Han ble dømt til 11 års fengsel, men anket dommen umiddelbart.

Høsten 2019 kom ankesaken opp for Hålogaland lagmannsrett. Også der ble srilankeren dømt skyldig i drapet. Lagmannsretten skjerpet også straffen med seks år, til 17 års fengsel. Den dømte ble også dømt til betale 300000 kroner til Bendiktsens datter og sønn. Årsaken til straffeskjerpelsen er at lagmannsretten mener den domfelte er født i desember 1976, og altså var 21 år gammel da drapet ble begått, og ikke 17 år gammel som tingretten la til grunn. Mannen anket straffeutmålingen til Høyesterett, men Høyesteretts ankeutvalg avviste anken i januar 2020. Dommen og straffen fra lagmannsretten er derfor endelig.

Referanser
----------

1. ↑  «Vurderer gjenopptakelse». *itromso.no*. 19. juli 2008. Arkivert fra originalen 12. februar 2019. Besøkt 10. februar 2019.
2. ↑  *VG.no - Vil ta opp etterforskningen i Bendiksen-saken* Publisert: 21.06.2008.
3. ↑  «Sjøvegansaken henlegges på nytt». *www.nordlys.no* **(norsk)**. 11. november 2009. Besøkt 10. februar 2019.
4. ↑  NRK (6. juli 2013). «Nye spor i 15 år gammel drapssak». *NRK*. Besøkt 10. februar 2019.
5. 1 2  Pedersen, Linda (7. februar 2019). «Mann tiltalt i 20 år gammel drapsgåte». *NRK*. Besøkt 7. februar 2019.
6. ↑  «38-åring dømt til 11 års fengsel for Sjøvegan-drapet». *www.vg.no* **(norsk)**. Besøkt 25. april 2019.
7. 1 2  Hareland, Tonje (16. oktober 2019). «Skjerpet straffen for drapet på Marie-Louise Bendiktsen – dømt til 17 år i fengsel». *NRK*. Besøkt 1. mai 2020.
8. ↑  *Nordlys.no – Nye tips om Sjøvegan-drapet* Publisert: 17.10.2008.
9. ↑  «– Kan ha kjent drapsmannen». *Dagbladet.no* **(norsk)**. 29. oktober 2002. Besøkt 1. mai 2020.
10. ↑  Eriksen, Inghild (25. april 2019). «Mann dømt for å ha drept Marie-Louise Bendiktsen i 1998». *NRK*. Besøkt 25. april 2019.
11. ↑  «Jhegarajah Shangaran dømt til 17 års fengsel for Sjøvegan-drapet». *www.vg.no*. Besøkt 1. mai 2020.
12. ↑  NTB (16. oktober 2019). «17 års fengsel for Sjøvegan-drapet». *www.abcnyheter.no* **(norsk)**. Besøkt 1. mai 2020.
13. ↑  «Høyesterett avviste anke i Sjøvegan-drapet». *www.vg.no*. Besøkt 1. mai 2020.
14. ↑  redaksjonen@ht.no, Morten Dokka (10. januar 2020). «Dommen i Sjøvegandrapet er rettskraftig: Høyesterett avviste klagen». *ht.no*. Besøkt 1. mai 2020.

Portal: Kriminologi